Verżjoni Vidjo: San Ġilormu "Min ma jafx l-Iskrittura, ma jafx lil Kristu." San Ġilormu SAN ĠILORMU Saċerdot u Duttur tal-Knisja 340 – 420 Tagħrif: San Ġilormu twieled bejn is-snin 340 u 345, minn ġenituri għonja Nsara, fi Stridonju, qrib Akwileja, mhux 'il bogħod minn Trieste, mal-fruntiera tad-Dalmazja (Jugoslavja). Il-ġenituri tiegħu bagħtuh Ruma biex jistudja taħt il-famuż għalliem Donatu. Tħarreġ sew fil-Grieg u fil-Latin. Madwar is-sena 360, tgħammed minn idejn il-Papa San Liberju. Billi kien tal-fehma li biex wieħed jikber fil-għerf ried bilfors jivvjaġġja, ħalla Ruma u mar idur mal-Imperu Ruman, fejn iltaqa' ma' ħafna persuni prominenti, sakemm waqaf f'Akwileja għall-ħabta tas-sena 370. Fis-sena 374, telaq lejn l-Orjent fejn wara ħafna ġiri wasal Antjokja. Wara ftit mar f'deżert fil-qrib, Kalċide, jgħix ħajja ta' eremita. Fl-istess waqt beda jistudja l-Ebrajk mingħand għalliem Lhudi. Wara xi sentejn raġa' lura lejn Antjokja, fejn l-Isqof An Pawlinu ordnah saċerdot, għad li hu xtaq li jibqa' kif kien (x'aktarx li qatt ma qaddes). Minn Antjokja mar Kostantinopli fejn beda jistudja l-Iskrittura Mqaddsa mingħand San Girgor Nazjanzenu, u fis-sena 382, telaq lejn Ruma. F'Ruma l-Papa San Damasu I ħatru segretarju tiegħu. F'din il-kariga beda dak li fuq medda ta' tletin sena kellu jsir ix-xogħol monumentali tiegħu, il-Vulgata. Kien ukoll il-mexxej spiritwali ta' bosta nisa twajbin Rumani, fosthom Santa Pawla. Ftit wara l-mewt tal-Papa Damasu I(Diċembru 384), Ġilormu erħielha lejn l-Art Mqaddsa fejn wasal fis-sena 386. Hawn bena monasteru għall-irġiel, ieħor għan-nisa, u ieħor biex jilqa' l-pellegrini fih ħalli jekk Marija u Ġużeppi jerġgħu jiġu jżuru Betlem, isibu post ta' kenn. Hu mar jgħix f'għar fil-qrib imħejji apposta għalih. Meta Alariku għamel ħerba minn Ruma, ħafna mill-Insara ħarbu u marru Betlem. Ġilormu ħadem bla serħan biex jgħinhom. Kiteb opri ta' għerf kbir fuq il-Bibbja, it-traduzzjoni tat-Testment il-Qadim mill-Ebrajk għal-Latin, u tat-Testment il-Ġdid mill-Grieg, kummentarji fuq il-biċċa l-kbira taż-żewġ Testmenti. Barra minn hekk, ma kienx hemm ereżija fi żmienu li hu ma kkumbattihiex bl-aħrax, fost l-oħrajn, id-difiża tax-xbubija perpetwa ta' Marija, il-qima tar-relikwi tal-martri, iċ-ċelebat tal-kleru. San Ġilormu miet f'Betlem fit-30 ta' Settembru 420, wara marda twila. Difnuh fil-monasteru tiegħu, f'Betlem. Wara xi żmien, il-fdal ta' ġismu ttieħed Ruma fejn illum jinsab midfun fil-Bażilika ta' Santa Marija Maggiore. Ħsieb : "Ix-xemx maż-żerniq ta' filgħodu għandha ssibek bil-Ktieb tal-Iskrittura Mqaddsa f'ħoġrok, u filgħaxija n-ngħas jieħdok waqt li inti żżomm miftuħ quddiemek dan il-Ktieb għażiż, u l-paġna qaddisa tilqagħlek wiċċek waqt li tongħos bin-ngħas fuqha għax f'dan il-Ktieb imqaddes insibu miġbura l-misteri kollha tal-Mulej. Isaija jxandar lill-Mulej bħala Għimmanu-El, imwieled mill-Verġni. Dak li għamel għeġubijiet u sinjali, miet u difnuh. Qam mill-imwiet u sar is-Salvatur tal-ġnus kollha. Xi rrid insemmi l-fiżika u l-etika u l-loġika? Dan kollu li hemm fl-Iskrittura Mqaddsa, dak kollu li lsien ta' bniedem jista' jgħid u moħħ ta' bniedem jista' jifhem, kollu nsibuh f'dan il-Ktieb." (San Ġilormu) Bla dubju li San Ġilormu jikkonvinċik li għandek taqra, anzi li għandek titlob bil-Bibbja, imma kif titlob bil-Bibbja? L-ewwel nett, irid ikollok Bibbja, mela jekk għad m'għandekx, mur ixtri waħda. Illum għandna diversi modi kif jista' jkollna l-Bibbja f'idejna. Għandna l-mezzi elettroniċi. B' tablet, smartphone, jekk tuża l- internet ... il-Bibbja se ssibha miegħek kullimkien online . Imma tajjeb li jkollok il-Bibbja bħala ktieb għaliex biex titlob bil-Kelma t'Alla jkun aħjar jekk ikollok inqas distrazzjonijiet minħabba li ġeneralment meta tkun online , jibdew deħlin ħafna notifikazzjonijiet minn diversi programmi. Bħala Bibbja bil-Malti għandna żewġ traduzzjonijiet differenti, dik ta' Saydon (li miktuba b'Malti propju – Semitiku – u għalhekk diversi kliem li ntużaw, m'għadniex nużawh) u dik tal-Għaqda Biblika Maltija li hi aktar riċenti u faċli biex nifmuha fi żminijietna llum. Bħala Bibbja bl-Ingliż hemm Revised Standard Version (RSV) 2nd Catholic Edition u dik b'Ingliż aktar mexxej New Living Translation (Catholic Edition). Importanti li tkun Kattolika għax f'dik Protestanta hemm 7 kotba neqsin u wkoll xi interpretazzjonijiet li ma jaqblux ma dawk Kattoliċi. Tajjeb għalhekk li nedukaw rwieħna dwar dan ħalli ma nitfixklux. Meta tkun akkwistajt il-Kelma t'Alla għandek (il-Bibbja) issa nħeġġek biex tibda tużaha fit-talb tiegħek. Imma kif? L-ewwel ħaġa sempliċi li trid tagħmel hija li ssib post u ħin tajjeb għat-talb. Il-ħin biex titlob m'intix se ssibu. Trid tagħmlu. Trid tkun dixxiplinat/a biex titlob b'mod effettiv. Hawn min jitlob filgħodu kmieni jew qabel jorqod. Attenti li ma jiġrilnix li minflok nitolbu qabel norqdu, nispiċċaw norqdu qabel nitolbu! Imbagħad ... xi trid tagħmel? Imbagħad: INĠABAR: L-Ewwel ħaġa li trid tagħmel hija li tinġabar, tikkalma, tieqaf, tirrilassa l-moħħ u l-qalb. Xi mużika rilassanti, ftit dawl ta' xi xemgħa, jew ftit nifsijiet il-ġewwa u 'l barra bil-mod jistgħu jgħinu. ATT TA' FIDI: It-Tieni ħaġa hija li tidħol b'dispożizzjoni ta' fidi, jiġifieri li inti temmen li tinsab fil-preżenza t'Alla. Għax mhux jekk tarax jew le, jew jekk tħossx jew le, il-preżenza ta' Alla li tgħodd, għax inkella tkun qed tiġri wara esperjenzi li jqanqlu emozzjonijiet u mhux wara l-preżenza reali t'Alla li rari taqa' taħt is-sensi. Għalhekk importanti li temmen li Alla qiegħed hemm għalik kif int ħejjejt ruħek biex tkun hemm għalih. ITLOB LILL-ISPIRTU S-SANTU: Nitolbu lill-Ispirtu s-Santu għax kif jgħidilna San Pawl, aħna ma nafux nitolbu kif imiss u huwa Hu li jimla 'l qalbna, jitlob u jitkarrab quddiem Alla għalina, imexxina, jiggwidana, jagħtina l-ħajja u jgħinna. Għalhekk importanti li f'din il-mixja, aħna nsiru ħbieb u kumpanni tal-Ispirtu s-Santu. Aħna qatt ma mmorru nitolbu waħedna, imma dejjem fl-Ispirtu, mal-Ispirtu u fil-preżenza tal-Ispirtu u li nirrealizzaw dan hija estremament importanti. Ma ninsewx li l-Bibbja hija ispirata mill-Ispirtu li hu n-nifs ta' Alla (li jagħtina l-Ħajja). Nistgħu ngħidu li l-Bibbja hija l-unika ktieb li int u taqrah, għandek il-privileġġ li l-Awtur tagħha qiegħed miegħek – l-Ispirtu s-Santu. AQRA T-TEST LI SE TITLOB BIH: Imma liema? L-aħjar tibda bil-Vanġelu li jinqara fil-quddiesa ta' kuljum. Tista' tfittxu fuq l- internet jew tixtri ktieb jismu l- Kelma Kuljum jew tuża l-Messalin ta' matul il-ġimgħa u jista' jkollok xi applikazzjoni fuq it- tablet jew mobile . Inkwantu l-Bibbja, l-aħjar li taqbad ktieb eżempju Vanġelu u tibda taqrah kuljum, jew xi ittra ta' San Pawl jew l-Atti tal-Appostli jew is-Salmi. Tajjeb li wieħed jibda bl-Evanġelju skont San Mark għax qasir, l-aktar antik u li fih insibu r-rakkonti ta' Ġesù b'mod ħaj, dinamiku, attiv u deskrittiv ħafna. Ma ninsewx li l-Bibbja mqassma f'Kotba, kull Ktieb imqassam f'Kapitli u kull Kapitlu mqassam fi Vrus. Ġieli jkun hemm sotto titli li jgħinuk taqra tema tema kuljum. Dan jgħin b'mod speċjali għal min ikun għadu qed jibda jipprattika talb bil-Bibbja. ISMA' LIL ALLA JKELLMEK: Aqra bil-mod, vers vers, jekk hemm bżonn b'vuċi għolja għal xi 3 darbiet ħalli bil-mod il-mod din il-Kelma tibda tinżel u tegħreq ġewwa fik filwaqt li inti tkun qed taqraha. Dan inaqqas id-distrazzjonijiet li jkollna f'moħħna. Importanti li int u taqra tagħti kas xi jkun qed jiġri ġewwa fik. Ibda innota xi kliem li jkun qed jolqtok u dan tista' timmarkah fuq il-Bibbja jew tiktbu. X'aktarx li dak huwa l-vers li l-Mulej ikun qed ikellmek bih! M'hemmx għalfejn bilfors tifhem kollox minn dak li tkun qed taqra fil-Kelma t'Alla għax inti trid tħalli l-Mulej ikellmek kif irid Hu. Hu jaf x'għandek bżonn tisma'. IMMEDITA, AĦSEB, IRRIFLETTI: Tista' timmaġina s-silta li tkun qrajt. L-immaġinazzjoni hi rigal li Alla tana biex nesperjenzaw xi ħaġa li ġrat fil-passat u bħal ngħixuha fil-preżent. Imbagħad innotta l-personaġġi u ara bħal min qed tħossok. Immaġina lilek innifsek kif qed issib ruħek quddiem Ġesù u l-Kelma tiegħu jew dak li qed jagħmel. Eżempju tħossok flok xi marid li Ġesù qed ifejjaq, jew flok xi ħadd li qed jistaqsih xi ħaġa eċċ ... Issa ara fil-qalb tiegħek Ġesù x'qed jgħidlek fil-mument preżenti fil-ħajja tiegħek għax fuq kollox, it-talb idur kollu mal-Persuna ħajja ta' Ġesù li jkellimna b'mod ħaj fil-mumenti tat-talb tagħna. Tista' tistaqsi lilek innifsek: Din il-Kelma xi tfisser għalija? U x'qed jgħidli l-Mulej biha? Kif qed tolqot il-ħajja tiegħi? Jekk tkun midħla tal-Kelma t'Alla (aktar ma titlob biha, aktar issir midħla tagħha) tista' anki tqabbel dik is-silta ma' siltiet oħrajn u tiftakar li Ġesù diġà għamel aċċenn għal dik il-Kelma. B'hekk dan jgħinek tifhem aħjar din il-Kelma li qed jgħidlek u tħallih ikellmek dejjem iżjed fil-fond. Importanti li nifhmu lit-talb bil-Bibbja huwa t-talb tas-smigħ – li nisimgħu lil Alla jkellimna. TKELLEM MA' ĠESÙ : L-ewwel kellmek Hu b'dak li qrajt, u issa se tkellmu inti dwarha. Importanti li lill-Mulej tkellmu fuq dak li jkun kellmek Hu l-ewwel għax hawn trid ... titolbu jagħtik il-qawwa li għandek bżonn biex twettaq dik il-Kelma li forsi għalik tista' tidher iebsa jew impossibbli, titolbu l-qawwa tal-Ispirtu s-Santu biex twettaqha, tfaħħru, tirringrazzjah, titlob għalik innifsek , titlob għal persuni oħrajn, tista' titlob il-grazzja ta' xi fejqan. Din hija l-esperjenza tad-djalogu m'Alla mibni fuq dak li Alla jrid jgħidilna. ISKOT: Issa oqgħod fis-skiet. Issa huwa l-mument meta d-djalogu ma' Alla jkun wasslek biex toqgħod fis-skiet fil-preżenza tiegħu, qalbek tiltaqa' ma' Qalbu fil-fidi, anki jekk ma tħoss u ma tara xejn. Oqgħod ma' dik il-Kelma li laqtitek u ħalli lill-Mulej jimla l-qalb tiegħek. Din bħal meta tmur tixxemmex. Dan għaliex il-Qari tal-Kelma mhux studju, imma punt ta' kuntatt ma' Ġesù. In-nisrani hu msejjaħ mhux biex jieqaf fuq il-Bibbja imma biex jużaha ħalli tressqu lejn Alla. GĦIX FIL-PRATTIKA DAK LI QRAJT: Mistoqsija prattika li tista' ssaqsi hawn hija: Li kieku Ġesù kien fiċ-ċirkustanzi tiegħi, x'kien jagħmel? Kieku Ġesù min floki, x'kien jagħmel? Kif kien jgħixha? Din importantissima għaliex jekk it-talb li nagħmlu bil-Bibbja ma jissarrafx f'azzjonijiet u f'bidla u f'ġesti konkretti tal-istil tal-ħajja tagħna, inkunu qegħdin infaqqru dan il-mument billi ma nieħdux il-milja kollha tiegħu. Araw kif bil-mod il-mod il-qari u t-talb bil-Bibbja jista' jibdel u jitrasforma lil ħajjitna, lil ħajtek! Talba : O Alla, int nissilt fis-saċerdot San Ġilormu mħabba kbira u qawwija għall-Kotba Mqaddsa: agħmel li l-poplu Nisrani jfittex dejjem iżjed l-għajxien spiritwali tiegħu fil-Kelma tiegħek u jsib fiha l-għajn tal-ħajja. Bi Kristu Sidna. Ammen. (Talba mil-Liturġija tas-Sigħat) Liturġija tas-Sigħat: Agħfas fuq PDF jew WORD biex tniżżel id-dokument. English Version: https://www.catholicnewsagency.com/saint/st-jerome-610 Alternative reading: https://www.franciscanmedia.org/saint-jerome/ Wikipedia: https://en.wikipedia.org/wiki/Jerome Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut. Il-ħsieb huwa ta' Fr Hayden Williams OFM Cap irrekordjat LIVE minn fuq il-paġna tal-Facebook tiegħu: https://www.facebook.com/frhayden/ __ATA.cmd.push(function() { __ATA.initDynamicSlot({ id: 'atatags-26942-5ed64ec091bf0', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
30 ta' Settembru: San Ġilormu